На основу члана 27. став 10. Закона о јавној својини („Службени гласник РС'', број 72/2011, 88/2013, 105/2014, 104/2016-др. закон, 108/2016, 113/2017 и 95/2018), члана 32. Закона о локалној самоуправи („Службени гласник РС“ број, 129/2007, 83/2014 - др. закон, 101/2016-др. закон и 47/2018 ) и члана 15., 40. и 152. Статута Општине Владичин Хан („Службени гласник Грaда Врања“ број 4/2019), Скупштина општине Владичин Хан на седници одржаној дана 09.06.2019. године, донела је

**О Д Л У К У**

**О ДОПУНИ ОДЛУКЕ О ПРИБАВЉАЊУ И РАСПОЛАГАЊУ СТВАРИМА У ЈАВНОЈ СВОЈИНИ ОПШТИНЕ ВЛАДИЧИН ХАН**

**Члан 1.**

 Овом Одлуком врши се допуна Одлуке о прибављању и располагању стварима у јавној својини општине Владичин Хан („Сл. гласник града Врања“ бр.16/18 ).

**Члан 2.**

После члана 3. додаје се члан 3а и гласи:

„Ако је власник једне или више катастарских парцела Општина Владичин Хан, лице које има интерес за израду пројекта препарцелације, односно парцелације (у даљем тексту: Пројекат) подноси Општинском правобранилаштву Општине Владичин Хан, пре израде Пројекта, захтев за давање сагласности на предложена решења за препарцелацију, односно парцелацију.

Уз захтев за давање сагласности из става 1. овог члана, доставља се извод из јавне евиденције о непокретностима и правима на њима, информација о локацији, копија плана за све катастарске парцеле и предлог решења за препарцелацију или парцелацију, а по потреби и друга потребна документација.“

**Члан 3.**

 После члана 3а додаје се члан 3б и гласи:

„Општинско правобранилаштво Општине Владичин Хан, на основу приложене документације из члана 3а став 2. утврђује да ли постоји интерес Општине Владичин Хан за деобу или укрупњавање постојећих катастaрских парцела.

На основу утврђеног чињеничног стања и приложених доказа, Општинско правобранилаштво Општине Владичин Хан даје сагласност на предложена решења за препарцелацију, односно парцелацију или обавештава подносиоца захтева да не постоји интерес Општине Владичин Хан за препарцелацију, односно парцелацију.“

**Члан 4.**

После члана 3б додаје се члан 3ц и гласи:

„Сагласност из члана 3б став 2. ове Одлуке обавезно садржи попис свих катастарских парцела, обавезу подносиоца захтева да у року од 30 дана од дана добијања сагласности покрене поступак прописан Законом о планирању и изградњи за израду пројекта и о томе достави доказ Општинском правобранилаштву Општине Владичин Хан , као и обавезу да по потврђивању пројекта подносилац захтева један примерак потврђеног пројекта достави Општинском правобранилаштву Општине Владичин Хан “.

**Члан 5.**

Оваодлука ступа на снагу осмог дана од дана објављивања у „Службеном гласнику Града Врања“.

**СКУПШТИНА ОПШТИНЕ**

**ВЛАДИЧИН ХАН**

**БРОЈ: 06-75/6/19-I**

 **ЗАМЕНИК ПРЕДСЕДНИКА,**

 **Мирослав Ђорђевић**